На фестывалі мы будзем расказваць і пра іншыя міжнародныя пляцоўкі, якія ёсць у нас ва ўніверсітэце і якія мы самі арганізоўваем. Мы хочам заручыцца падтрымкай іншых краін і спадзяёмся, што новыя знаёмыя таксама будуць прыязджаць да нас, каб мы маглі больш даведвацца пра іншыя краіны, маладзёжныя арганізацыі, універсітэты і прадстаўляць нашу ВНУ, а таксама Беларусь партнёрам. Але нават не гэта галоўнае. На фестываль мы едзем знаёміцца, наладжваць сувязі з лідарамі розных краін, у першую чаргу са студэнтамі ці з маладымі спецыялістамі, якія засталіся працаваць ва ўніверсітэтах, бо тэма адукацыі для нас найбольш актуальная. Маладыя людзі цяпер актыўныя ў сацыяльных сетках, інтэрнэце, у маладзёжным прадпрымальніцтве, стартапах. Сёння гэта папулярна ва ўсім свеце. І тут беларуская моладзь не ўступае суседзям: рэалізоўвае свае праекты ў ІТ-сферы, спорце, праекты па развіцці асобаснага патэнцыялу. У нас шмат маладых лідараў, спікераў, куратараў. На мой погляд, гэтыя сферы самыя перспектыўныя і іх трэба развіваць, падтрымліваць.